**Күлшат Хамзина**

**(Астана, Қазақстан)**

**БОЛАШАҚ МАМАННЫҢ КӘСІБИ-ПЕДАГОГИКАЛЫҚ ИМИДЖІН ҚАЛЫПТАСТЫРУ МӘСЕЛЕЛЕРІ**

Мемлекетіміздің өзіне және болашақ тәрбиеленушілеріне жеке тұлғалық-гуманды позицияны ұстаушы, білгір де білікті мамандарды даярлауға деген қажеттілігі бірнеше өзекті мәселелерді қозғайды. Осындай өзекті мәселенің бірі – болашақ маманның кәсіби-педагогикалық имиджін қалыптастыру мәселесі. Мұның айғағы Қазақстан Республикасының Жоғары педагогикалық білім берудің басты мақсаты оқушының жеке басының қалыптасуы мен даму мәселесін шығармашылықпен шешуге қабілетті кәсіби жағынан компетентті жаңа формацияның педагогын даярлау делінген. Концепцияда педагогтың компетенттілігі үш тұрғыдан демек, жалпы мәдени, әдіснамалық және пәндік-бағыттылық деп атап көрсетілген. Демек, бүгінгі мұғалімнің, педагогтың, тәлімгердің, оқытушының кәсіби шеберлігін, компетенттілігін жетілдіру бүгінгі педагогика және психология ғылымдарының ең өзекті мәселелерінің бірі болмақ.

Болашақ мамандардың өмірлік қызметі психикалық дамуы және тұлға ретінде қалыптасуы көптеген еңбектерде ғылыми тұрғыдан дәлелденген. Болашақ маманның кәсіби-педагогикалық имиджін қалыптастыру көптеген нормативті құжаттарда да көрініс берген. Бұның бәрі жеке тұлғаны қалыптастыруда кәсіби-педагогикалық имиджінің алатын орнының ерекше екендігін дәлелдейді. «Болашақ маманның кәсіби-педагогикалық имиджі» болашақ маманның социумда бекіп қалыптасқан нормалар мен мемлекеттік стандартта берілген кәсіби-педагогикалық функцияларды орындауға дайындығы болып табылады. Алайда мемлекеттік стандарттар өзгерістерге ұшырап отырады. Өйткені, қоғамның өркендеп-өзгеруіне сәйкес стандартта жаңа мақсат-міндеттер орын алмақ.

Имидж» түсінігі ХХ ғасырдың соңында қоғам назарының және ғылыми талдаудың пәні болды. 90 жылдардың ортасында имиджді қалыптастырудың психологиялық аспектілеріне арналған, имидж жайында алғашқы отандық өңдеулер Р.Ф.Ромашкина, Е.И.Манякина, Е.В.Гришунина, П.С.Гуревич, Ф.А.Кузин және т.б. еңбектерінде жарық көрді.

Білім беру жүйесінде әлемдік деңгейге жету үшін жасалынып жатқан талпыныстар, түрліше кәсіптік бағдарламаларға негізделген жаңа типтегі оқу орындарының пайда болуы болашақ мамандарды даярлау ісіне нақты талаптар қоюда. Ғалымдардың қоғам талабына сай жүргізіліп жатқан өзгерістерге тән жоғары оқу орындарында жаңа типтік құрылымдар мен әдістерді енгізуі әлемдік стандартқа сай мамандарды дайындау үшін күш жігерлерін ғылыми тұрғыда байланыстыра отырып, қызмет жасауда.

Болашақ мұғалімдердің кәсіби біліктері мен қабілеттері, тұлғалық қасиеттерін педагогикалық тұрғыдан дамыту мәселесін Н.Д.Хмель тұжырымдады [1, б.320].

Жоғары оқу орындарындағы оқу-тәрбие процесінде болашақ мұғалімдердің кәсіби даярлығын қалыптастыру мәселелеріне отандық ғалымдардан К.С.Успанов, С.С.Құнанбаева, Д.М.Жүсіпәлиева, Г.Қ.Нұрғалиева, А.А.Калюжный, С.Т.Каргин, Ш.Т.Таубаева және тағы басқа ғалымдардың еңбектері арналған [2, б.9]. К.С.Успанов өз еңбегінде, педагогикалық процесте болашақ мұғалімдерді адамгершілікке, азаматтықа, ізгілікке тәрбиелеуді кәсіби даярлаудың ажырамас бөлігі ретінде қарастырып, теориялық және практикалық тұрғыдан жан-жақты негіздеп, сипаттама берген [2, б.228]. Ал А.А.Калюжный жеке тұлғаны адамгершілікке тәрбиелеу жүйесінде мұғалімдердің кәсіби қасиеттеріне қойылатын талаптарға сипаттама беріп, ғылыми тұрғыда негіздесе [3,б.328], С.С.Құнанбаева, С.Т.Каргин зерттеулерінде болашақ мұғалімдердің кәсіби мәндік қасиеті мен кәсіби құндылық құндылықтарын қалыптастыру, мәдениетін көтеру жолдарын жан-жақты тұжырымдады [4, б.5].

Г.Қ.Нұрғалиева, Ш.Т.Таубаеваның еңбектерінде жалпы білім беретін орта мектептер мен жоғары оқу орындарындағы студенттердің құндылық бағдарлы тұлғасын қалыптастырудың психологиялық, педагогикалық шарттарын айқындап, оны әдістемелік, теориялық және практикалық тұрғыдан делелдеп, сипаттаған [6,б.7].

Мемлекетімізге жеке кәсіби қызмет атқаратын бір жақты мамандар ғана емес, ғылыми білімі терең, рухани дүниесі бай, өз кәсіби парызын саналы түрде орындайтын, жан-жақты дамыған, белсенді, адамгершілігі мол адамдар қажет. Қоғам сұранысы «адам-адам» жүйесінде қызмет ететін маман тұлғасына, оның ішінде ұстаздарға ерекше маңызды талаптар қояды.

Қазіргі таңда аталмыш салада қызмет ететін әрбір маман кәсіби біліктілік пен іскерлікті меңгеріп қана қою табысты қызмет үшін жеткіліксіз екенін жақсы түсінеді. Бұл үшін көптеген ептіліктер қажет, соның ішінде: тәрбиеленушінің жай күйін ұғып қана қоймай, оны тыңдағанда ести білу, қарым-қатынастағы серіктестігінің эмоционалды жай-күйін байқау, өзара дұрыс қарым-қатынас орната білуі. Бұл келелі міндеттерді іске асырудың жолдарын ашу педагогикалық деонтология еншісінде [8,б.11].

«Оксворд түсіндірме сөздігінде» деонтология (deontology) – адамдардың мінез-құлқы мен әдептілігін зерттеумен айналысатын ғылым» [9, б.15]; Педагогикалық деонтология – ұстаздың кәсіби парызына сәйкес мінез-құлқы туралы ғылым[10,б.25] (К.М.Левитан, Г.М.Кертаева, Г.А.Қараханова, А.Е.Күдерина, Д.Д.Есімова, Ү.ААжигалиева т.б.); Психологиялық деонтология – «көмек ұсынушы-көмекті қабылдаушы» сияқты өзара әрекеттесудің, жәрдемдесуші мамандардың моральдық сенімділігін қамтамасыз ететін тұлғаның психологиялық тетіктерінің этикалық аспектілерін зерттейді [11, б.9].

Адамның қоғаммен қарым-қатынасын және оның мінез-құлқын реттеу үшін мораль қажет. И.Т.Фроловтың басшылығымен шыққан «Философиялық сөздікте» берілген анықтама бойынша: «мораль – бұл парыз бен рухани құндылықтар құрметіне ие болған жеке-дара, адами және риясыз уәжділік негізіндегі адамның мінез-құлқы мен қоғаммен қарым-қатынасын реттеудің құндылықты-бұйрықты түрі» [12, б.20].

Зерттеушілер (Г.Н.Кузьменко, И.Т.Фролов және т.б.) моральдың екі өзара дербес құрылымдық элементін бөліп қарастырады: сана және адамгершілікті мінез-құлық. Олардың теорияларына сәйкес, сана-идеалдық, ал адамгершілікті мінез-құлық-заттық іс-әрекетті білдіреді.

Философияда сана тасымалдаушысына байланысты екіге бөлінеді: даралық және қоғамдық. Даралық сана - белгілі бір адам санасы, үш негіздемелік құрамдас бөлігі бар: рационалды, эмоционалды және еріктік [13, б.21].

Сонымен педагогикалық деонтологияның психологиялық мәселелері санадағы рационалдық пен эмоционалдықтың қатынастығы жағынан қарастырылып, педагогтың адамгершілік санасының рационалды мазмұны тек дербес мәнге ғана емес, сол сияқты педагогикалық қызметте айқындалатын эмоционалдық үдерістерге де әсер ететіндігі ашылды. Даралық сана құрамындағы барлық құрамдас бөліктің өзара әрекеті қызмет атқаруды, осы салаға, орындайтын қызметіне, маман ретінде өзіне және басқа қатысушыларға қатысты тұрақты қарым-қатынасты қалыптастыруды қамтамасыз етеді. Адамның мінез-құлқы өзіне жарасымды болып, бақылауды қажет етпеген жағдайда ғана осындай нәтижеге жетуге болады. Сана-сезім – «адамның өз қызметі мен мінез-құлық уәжі, талабы, сезімі және білімін бағалауы және сезінуі жүзеге асатын сана деңгейі. Тұлғаның өзін-өзі бақылауы, ұйымдастыруы, бағалауы және өз ойын білдіруі сана-сезімге негізделіп жасалады» [14, б.22]. Болашақ маманның педагогикалық имиджін қалыптастыру үшін оның кәсіби қызметінде адамгершілік қабілеті-кәсіби парыздылық санасы, деонтологиялық даярлығы болуы қажет**.**

Қ.Жарықбаев пен Ә.Табылдиевтың «Әдеп және жантану» атты оқу құралында «әдептану (этика) – адамгершiлiк пен имандылықтың сан алуан түрлерi мен нормалары туралы iлiмдер жүйесi. Ол (әдеп) әр этностың қоғамдық санасының бiр құрамдас бөлiгi ретiнде адамгершiлiктiң қоғамдық қатынастар жүйесiндегi орнын анықтайды, оның табиғаты мен iшкi құрылымына талдау жасап, әлеуметтiк құқық ережелерінің жиынтығы түрiндегi қызметiн айқындайды, өркениет тарихындағы адамгершiлiк принциптерiнiң пайда болу, даму жолдарын зерттейдi, оның әртүрлi жүйелерiн теориялық жағынан негiздейдi» деп, кеңінен анықтама берген [15,б.75].

Сонымен жоғарыда келтірілген ғалымдардың ой-пікірлеріне сүйеніп, мораль – этиканың зерттеу объектісі деп қорытуға болады. Деонтология – парыздың, моральдық талаптар, көрсеткіштер мен әлеуметтiк қажеттiлiктiң адамгершiлiкке тән түрi ретiнде жалпы мiндет мәселелерiн қарастыратын этикалық теорияның бөлiгi. “Педагогикалық” деген сөзбен қоса «педагогикалық деонтология» деген сөз тiркесі мұғалiмнiң қызметiне байланысты парыз ұғымын құрастыратын этикалық ережелер, нормалар, ұстанымдар жиынтығын іске асыруын қамтамасыз ететін ғылым. Педагогикалық этика педагогика, психология, философия ғылымдарының түйісуінен туған ғылым. Яғни педагогикалық кәсіптің өзіндік моралі, этикасы, деонтологиясы болғандықтан кәсіби-педагогикалық имидждің қалыптасуы заңдылық.

Имидж - белгілі бір адамда нақты қалыптасқан болса, пікір де сондай айқын болуы мүмкін: имидж адамның тек сыртқы түріне қарап қалыптаспайды, сонымен бірге психикасына да тәуелді. Пікір бағалау негізінде, темперамент, мінез қасиеттерімен және алғашқы әсерден пайда болуы мүмкін. Сондықтан бұл терминдер «имидж», «пікір» мазмұны жағынан мағыналас. Бұлардың айырмашылығын келесіден көруге болады: «имидж» сөз тіркесінде дұрыс қолдану типі «адам имиджі» (педагог-психолог, адвокат имиджі т.б.) деп қолданылады, ал пікір сөз тіркесінде «адам пікірі» деп пайдалану керек. Сонда өзінің имиджін қалыптастыру немесе өзі туралы пікір қалыптастыру болып шығады. Басқаша айтқанда, имидж - бұл сізден, ал пікір - басқалардан. Имидж табиғаты, типтері, мазмұны мен түрлері, құрылымына тоқталсақ назарымызды мына нәрселерге аударуымыз қажет. Біздің әр қайсысымыз белгілі бір бейнені жасаймыз. Бұл имидж – адам туралы қалыптасқан ұғым-түсінік. Мұғалім имиджі олардың: сыртқы бейнесінен, әдетінен, сөйлеу мәнерінен, ұлттық және өзіндік санасынан, ұлттық менталитетінен іс-әректінен, мінез-құлқынан жасалған оны қоршаған әлеуметтік ортаның ой пікірінен құралады [16,б.222].

Сондықтанда педагог психотехнолог болуға міндетті. Психотехнологияға тоқтала кетсек, бұл адамдарды басқаруда психологияның техниканы практикада қолдану жөніндегі ғылым. «Психотехнология» терминін өз құрамында 3 құрамдас бөлігі бар: «психо», «техно», «логия» оны талдағанда «психотехнологияның» мәнін түсінуге мүмкіндік береді. Грек тілінен аударғанда «психе»- жанды, «техно»- өнер, шеберлік дегенді тура білдіреді, ал «логос» - сөз, оқуды білдіреді [17,б.6].

Сонымен осының бәрін саралай келе, болашақ маманның кәсіби-педагогикалық имиджін қалыптастыру мәселелеріне «адам-адам» жүйесіне қызмет ететін мамандардың психотехнолог болуы, парызына адалдығы мен кәсібіне сәйкес саналы әдебі, имиджі және құқықтық ұстанымдар мен ережелер кешені жатады деп қорытамыз.

**Әдебиеттер:**

1. Хмель Н.Д.Теоретические основы профессиональной подготовки учителя.–Алматы: Наука,1998. – 320 с.
2. Успанов К.С. Теория и практика формирования профессионально значимых качеств у будущих учителей. – Алматы: Ғылым, 1998. – 228 с.
3. Калюжный А.А. Теория и практика профессиональной подготовки учителя к нравственному воспитанию учащихся в целостном педагогическом процессе: дис...докт. пед. наук. –Алматы, 1994. – 328 с.
4. Кунанбаева С.С. Методика обучения лексико – граматическому оформлению вызсказывания в языковом вузе: дис.канд. пед. наук. – Алма-Ата,1979. –185 с.
5. Каргин С.Т. Влияние профессионально – педагогической направленности обучения на формирование педагогического мышления будущих учителей: дис. ..канд. пед. наук. – Алма – Ата, 1988. – 150 с.
6. Нургалиева Г.К. Ценностное ориентации личности: Методология, теория, практика формирования. – Алматы: АГУ им. Абая, 1994. – 44с.
7. Таубаева Ш.Т. Научные основы формирования исследовательской культуры учителя общеобразовательной школы:дис.док. пед. наук.-Алматы, 2000.– 409с.
8. Кертаева Ғ.М. Педагогикалық деонтология негіздері: оқу құралы. – Павлодар, 2011.298б.
9. Оксфордский толковый словарь. – Киев, 2002.
10. Кертаева Ғ.М. Ұстаз қызметіндегі педагогикалық деонтология. - Монография. Алматы: «Ғылым» ғылыми баспа орталығы, 2002,- 224 б.
11. Гулина М.А. Психологическая деонтология. – СПб., 2008.
12. Философский словарь// И.Т.Фролов, Г.Н. Кузьменконың ред. бойынша – М.: Советская энциклопедия, 1983.
13. Асылов Ұ., Нұсқанбайұлы Ж. Әдеп: инабаттылық дәрістері, Алматы, Рауан, 1998
14. Философия/ЖОО студенттеріне арналған оқу құралы, Алматы, Рауан, 1991
15. Жарықбаев Қ.,Табылдыев Ә.Әдеп және жантану, Алматы, Қазақстан, 1994.
16. Калюжный А .А. Психология формирования имиджа учителя .- М: Владос, 2004, 222с
17. Калюжный А.А. Имидж учителя как социально-психологический феномен. // Вестник НАНРК. – 2006. - №2. – С. 79-84.

**Ғылыми жетекші:**

педагогика ғылымдарының кандидаты Сламбекова Толқын Сламқұлқызы.